Φωτοβολταϊκό Σύστημα μπορούν να εγκαταστήσουν όσοι διαθέτουν ενεργή παροχή ηλεκτρικής ενέργειας και νομίμως υφιστάμενο διαθέσιμο χώρο (ταράτσα, στέγη, πέργκολα, χώρο στο οικόπεδο). Ο χώρος αυτός πρέπει να είναι στην ιδιοκτησία σας ή να έχετε τη νόμιμη χρήση του. Το Φωτοβολταϊκό Σύστημα μπορεί να τοποθετηθεί σε μονοκατοικίες και πολυκατοικίες. Για την εγκατάσταση σε πολυκατοικία πρέπει να έχετε αποκλειστική χρήση της ταράτσας ή τμήματος της ταράτσας με έγγραφη σύμφωνη γνώμη των υπόλοιπων ιδιοκτητών. Σε περίπτωση που παραπάνω από ένας ιδιοκτήτης διαμερίσματος θέλει να εγκαταστήσει Φωτοβολταϊκό Σύστημα, υπάρχει η δυνατότητα εγκατάστασης ανεξάρτητων συστημάτων στην κοινόχρηστη ταράτσα. Βασική προϋπόθεση είναι να υπάρχει διαθέσιμος χώρος στην ταράτσα για την τοποθέτηση κάθε ξεχωριστού, ανά ενδιαφερόμενο, Φωτοβολταϊκού Συστήματος και τη σύνδεσή του με την αντίστοιχη παροχή.